projecte-aina/catalan_government_crawling huggingface dataset:
L'objectiu principal de l'ACCD és contribuir a canviar les relacions Nord-Sud i afavorir, amb aportacions i transferències de recursos, coneixements i capital humà, l'èxit dels processos i els models de desenvolupament dels països empobrits.
El Govern i la ciutadania de Catalunya se sumen així a la comunitat internacional en la lluita contra la pobresa i les desigualtats, i en la millora significativa de l'accés a la sanitat, l'educació i l'aigua, l'ampliació de drets humans o la governança democràtica, entre altres, amb una acció transformadora i compromesa amb els pobles més desfavorits del món.
Així, amb la voluntat i el compromís d'esdevenir exemple de qualitat, de bones pràctiques i de creació de ponts de solidaritat, l'ACCD es basa en una concepció de la cooperació al servei del desenvolupament humà sostenible i com a projecció i enfortiment de valors com la pau, el respecte als drets humans i la democràcia, els drets dels pobles, la defensa i la promoció de la cultura, la llengua i la identitat pròpies, el dret a governar-se amb les pròpies institucions de govern i a definir les pròpies estratègies de desenvolupament, el respecte pel pluralisme i la diversitat, el principi de subsidiarietat i la participació democràtica.
En tots aquests valors, Catalunya té tradició de treball i pot aportar la seva experiència a favor d'un ordre internacional més equitatiu.
Pel que fa a la localització de les nostres actuacions, la concentració dels esforços i l'enfortiment de determinats sectors d'intervenció segons les necessitats locals i les nostres capacitats i experiència tècnica, permetran a l'ACCD ser més efectiva i aconseguir un impacte sobre el desenvolupament més sostingut i durador.
L'ACCD vol refermar el seu compromís amb l'acció humanitària i d'emergència, i alhora, impulsar l'enfortiment de processos de construcció de pau i de les pròpies identitats en països en conflicte i postconflicte, i donar suport a les iniciatives solidàries que la societat civil catalana duu a terme arreu del món.
Finalment, des del convenciment que l'assoliment del desenvolupament humà sostenible exigeix, en paral·lel, l'educació i la conscienciació per part de la societat catalana i dels països del Nord de la realitat del Sud, se n'impulsarà el coneixement i la sensibilització, i es treballarà per millorar les capacitats dels agents catalans de cooperació al desenvolupament per millorar la qualitat de l'ajut.
L'Agència Catalana de Cooperació al Desenvolupament ha reunit en una trobada internacional institucions catalanes i organitzacions de cooperació internacionals.
L'objectiu de la trobada ha estat explorar noves associacions basades en prioritats compartides i debatre sobre el seu rol davant els reptes globals.
Sota el títol "Connectant els punts: noves associacions cap a una agenda de desenvolupament comuna", la reunió ha estat una oportunitat per debatre sobre el paper i les contribucions dels grups d'interès territorials per a avançar cap a una agenda internacional comuna.
La jornada de treball ha permès connectar personalment representants dels diversos departaments de la Generalitat de Catalunya amb institucions i organitzacions internacionals.
Alguns dels participants han estat GIZ International Services, el Programa de les Nacions Unides per al Desenvolupament al Marroc, el British Council, l'Institut per transicions integrades, Expertise France i BBC Media Action, entre altres institucions.
L'Agència Catalana de Cooperació per al Desenvolupament organitza aquest esdeveniment des de l'any 2014 com a mínim dues vegades l'any, per tal de promoure l'intercanvi de coneixements i fomentar sòlides aliances entre diferents institucions amb interessos comuns.
L'any 2017 el Govern ha finançat, a través de l'Agència Catalana de Cooperació al Desenvolupament, 33 actuacions sobre el dret a la pau i a una vida lliure de violències.
En motiu del Dia Escolar de la No-violència i la Pau (DENIP), 30 de gener, en aquesta pàgina podeu consultar més detalls d'aquests projectes.
El Servei de Biblioteques del Departament de Cultura i l'Agència Catalana de Cooperació al Desenvolupament de la Generalitat de Catalunya impulsen conjuntament el programa Biblioteques Sense Fronteres.
La iniciativa va néixer l'any 2017 amb l'objectiu de contribuir a la construcció d'una ciutadania global transformadora a través de la difusió d'informació i recursos al públic de les biblioteques de Catalunya.
L'Agència de Nacions Unides pels Refugiats estima que actualment hi ha quasi 70 milions de persones que viuen en situació de desplaçament forçós.
Parlem de les persones que han fugit del seu país d'origen a causa d'una guerra o perquè temen violències o persecucions per raons d'ètnia, religió, nacionalitat, pertinença a un grup social o opinions polítiques.
En els darrers anys, amb la descomposició d'estats com Líbia o Síria, hem viscut una crisi de refugi a la Mediterrània, on milions de persones han hagut de desplaçar-se més enllà de les fronteres del seu país.
Aquestes persones, un cop fora del país, sol·liciten el reconeixement legal com refugiat o refugiada i l'accés als serveis de suport que preveuen les autoritats.
Per això, dediquem la II Edició del programa Biblioteques Sense Fronteres a la crisi del refugi.
Amb la voluntat de contribuir a la construcció d'una ciutadania catalana global i transformadora, amb capacitat de reaccionar davant les vulneracions dels drets humans, que els permeti comprendre la situació de vulnerabilitat de les persones migrades i les seves causes, que lluiti contra la xenofòbia i la discriminació i tingui una actitud oberta de cara a l'acollida de refugiades.
En el marc del programa i conjuntament amb les biblioteques públiques de Girona, Tortosa, Lleida, Tarragona, Mollet del Vallès i Barcelona hem organitzat un seguit d'activitats al voltant d'aquesta temàtica: exposicions, visites guiades, sessions de conta-contes i tallers arreu del territori.
Aquest programa s'emmarca en un Pla de treball entre el Departament d'Exteriors i el Departament de Cultura per coordinar i treballar conjuntament actuacions en l'àmbit de la cooperació al desenvolupament.
Exposició 'Refugiades, per què?'
L'hora del Conte «Història de Bamako, una nena que ha de fugir» a càrrec de Blai Senabre d'Aktes Teatre.
L'hora del Conte «Història de Bamako, una nena que ha de fugir» a càrrec de Blai Senabre d'Aktes Teatre
Nòmades' per a públic infantil i juvenil
Taller Antirumors amb la Comissió Catalana d'Ajuda al Refugiat
Projecció del documental 'Balam' i col·loqui
Xerrada amb defensors dels drets humans
Visita familiar a l'exposició 'Humoràlia.
El Departament de Cultura, a través del Servei de Biblioteques de la Direcció General de Cooperació Cultural i l'Agència Catalana de Cooperació al Desenvolupament del Departament d'Exteriors impulsen 'Biblioteques sense fronteres', un programa que reforça l'acció de la Generalitat de Catalunya en l'àmbit de l'educació per al desenvolupament.
L'objectiu del programa 'Biblioteques sense fronteres' és contribuir a la construcció d'una ciutadania global transformadora a través de la difusió d'informació i recursos al públic de les biblioteques de Catalunya, per avançar així en la garantia i l'exercici dels drets humans.
Les primeres accions incloses en el programa són:
Cada any el programa establirà una temàtica relacionada amb els drets humans, al voltant de la qual s'organitzaran les diverses activitats i iniciatives.
La temàtica escollida aquest any és la figura dels defensors i defensores dels drets humans, és a dir, les persones que a conseqüència de la seva activitat en defensa de drets i llibertats veuen amenaçada la seva integritat.
Defensors i defensores dels drets humans
Aquest 2017 la Generalitat de Catalunya ha recuperat el Programa Català de Protecció de Defensors i Defensores dels Drets Humans, que ofereix protecció i atenció integral a defensors i defensores dels drets humans a través d'una acollida temporal de sis mesos a Catalunya i acompanyament al retorn al seu país d'origen.
Les dues persones acollides enguany són Silvia Irene Berrocal i Edilberto Daza, provinents de Colòmbia.
Participaran a les activitats de 'Biblioteques sense fronteres' per aportar el seu testimoni personal.
El programa 'Biblioteques sense fronteres' oferirà actuacions dirigides a dos tipus de públic.
D'una banda aproparà als més petits els conceptes essencials entorn els drets humans mitjançant l'espectacle "L'hora del conte", a càrrec del grup de rondallaires Vivim del Cuentu.
D'altra banda, les biblioteques acolliran trobades amb testimonis personals, que explicaran les seves vivències a un públic adult i comptaran amb la participació d'ONG arrelades al territori.
En aquesta edició del programa les xerrades aniran a càrrec dels defensors i defensores dels drets humans colombians.
Aquest programa s'emmarca en un Pla de treball entre el Departament d'Exteriors i el Departament de Cultura per coordinar i treballar conjuntament actuacions en l'àmbit de la cooperació al desenvolupament.
Per a participar a la borsa de treball de l'ACCD cal enviar un correu electrònic amb el currículum vitae i una carta de presentació, si escau, a l'adreça [EMAIL].
Els perfils professionals que es busquen són generalment els que estan indicats a la Relació de llocs de treball de l'ACCD, és a dir, des d'auxiliars administratius, passant per administratius, tècnics i caps d'àrea en diferents àmbits del coneixement relacionats amb la cooperació al desenvolupament, l'educació pel desenvolupament i l'acció humanitària.
També aquells relacionats amb les tasques pròpies de gestió d'una administració pública: serveis jurídics, contractació administrativa, gestió econòmica, arxiu i documentació, recursos humans, gestió de subvencions, procediment administratiu, i comunicació corporativa.
Les dades personals facilitades a través del currículum vitae seran recollides a un fitxer específic de l'Agència Catalana de Cooperació al Desenvolupament, amb la finalitat de considerar-les en possibles processos de selecció de personal en regim temporal, d'acord amb el què estableix l'article 5 de la Llei Orgànica 15/1999 de 13 de desembre, de Protecció de Dades de Caràcter Personal.
Les persones interessades disposen dels drets d'accés, rectificació, cancel·lació i oposició, els quals es poden exercir, tenint en compte les previsions legals a l'efecte, enviant la corresponent petició per escrit a l'Agència Catalana de Cooperació al Desenvolupament.
El període durant el qual es consideraran les dades com a vigents serà d' un any a partir de la recepció d'aquestes.
L'extracció il·legal de minerals del conflicte a la República Democràtica del Congo és un dels factors que contribueixen a la crisi de llarga durada que viu el país des de fa més de 20 anys.
El darrer any l'ACCD ha donat suport a projectes d'entitats catalanes que tenien per objectiu proveir de serveis bàsics a les persones afectades pel conflictes de llarga durada i per a conscienciar la societat catalana de l'impacte que aquestes crisis tenen en la vulneració permanent dels drets humans, especialment els drets de les dones.
El novembre del 2014 l'Agència Catalana de Cooperació al Desenvolupament va convocar una crida de projectes per a fer front a les crisis de llarga durada a la República Democràtica del Congo, la República Centreafricana i el Sudan del Sud.
Amb aquesta convocatòria es manifestava la voluntat de promoure la interrelació de l'acció humanitària amb l'educació per al desenvolupament i la cooperació al desenvolupament.
L'objectiu principal era impulsar un treball integral que millori els resultats i, al mateix temps, donar un suport a les ONGD catalanes que treballen en la protecció dels drets humans bàsics, especialment els drets humans de les dones i dels drets col·lectius dels pobles als tres països africans.
Cada any, per aquestes dates, la ciutadania està a l'expectativa de les novetats tecnològiques de les que ens parlaran els congressistes i empreses que arriben a la nostra ciutat per a participar al Mobile World Congress, un esdeveniment cabdal per l'economia catalana que desperta sentiments contradictoris entre la població.
Des de Solidaritat Castelldefels Kasando, com a associació membre de la Xarxa d'Entitats per la R.D. Congo, demanem des de fa anys que aquest congrés sigui una oportunitat per donar a conèixer a la opinió pública, als nostres governants i a la comunitat internacional, la vinculació entre les noves tecnologies i la violació de drets humans que es produeix a la R.D. Congo des de fa més de 20 anys, amb un balanç de gairebé 6 milions de morts.
Una taula rodona per parlar del minerals de sang o minerals de conflicte no té cabuda dins del congrés, ens han dit, però tampoc hem aconseguit parlar-ne massa fora d'aquest espai.
Els mitjans de comunicació tenen altres temes en l'agenda més captivadors per a l'audiència, però les veus que ens arriben de la R.D. Congo ens obliguen a seguir reclamant aquest espai.
Ara tenim l'oportunitat d'obligar les empreses europees a plantejar el tema en els seus consells de direcció, però d'això tampoc se'n parlarà al MWC.
Hi ha una proposta a debat del Parlament Europeu per tal d'exigir a les empreses que apliquin mesures per a poder garantir que en la seva cadena de subministrament no hi ha productes procedents del comerç il·legal, de l'explotació de dones i infants, de la guerra i la mort.
Cadascun dels estat membres hauran de dir-hi la seva, hauran de donar suport a aquesta iniciativa a la que donen suport les ONG i la societat civil congolesa, o bé hauran de tancar els ulls a la barbàrie que es viu a l'Àfrica i continuar vetllant pels interessos dels empresaris europeus.
Com a ciutadans i ciutadanes, consumidors i consumidores tenim el dret i la obligació d'exigir als nostres governs i a les empreses que actuïn en favor de la pau i la defensa dels drets fonamentals d'aquells que dia a dia els fan incrementar els seus beneficis.
Més informació a sckasando.org.
Més de 340.000 dones i nenes violades, desenes cada dia i també durant la celebració del Mobile World Congress 2016.
A la RD del Congo, el cos de la dona és un camp de batalla per assegurar l'accés indiscriminat als recursos naturals.
La periodista i activista congolesa Caddy Adzuba afirma: "La producció dels aparells d'alta tecnologia i telefonia ha de ser responsable, ha de respectar la vida dels altres...
S'ha de fer arribar als fabricants el missatge que han de parar de contribuir a les violències contra les dones...".
Les xifres només són un petit indicador de la tragèdia que pateixen les persones congoleses a les zones riques en minerals imprescindibles per l'elaboració i el desenvolupament de l'alta tecnologia.
La violència sexual ha estat planificada per fer la guerra, forma part d'una estratègia per tenir accés als recursos naturals, a bon preu.
En les zones no controlades d'explotació de minerals del Nord i Sud Kivu (est de la RDC), els grups armats, les forces armades congoleses, empreses locals i estrangeres, polítics, diversos països veïns, multinacionals occidentals i asiàtiques són còmplices de les agressions constants a les dones.
Extreuen els minerals per als seus negocis, utilitzen els habitants de les comunitats que envolten les mines, i homes i infants són reclutats per treballar a les mines.
Els habitatges són destrossats i les dones humiliades i violades.
Mitjançant l'agressió sexual no només s'exerceix un control sobre la dona, sinó també sobre la seva comunitat, ja que es destrueix el seu teixit social i familiar a causa de la marginalització que patirà.
La finalitat de les empreses i multinacionals del sector de la telefonia mòbil és obtenir beneficis i desenvolupar noves aplicacions i eines necessàries per les nostres societats, però no a qualsevol preu: les empreses s'han d'implicar en la recerca de la transparència i la traçabilitat dels minerals en la seva cadena de subministrament i de producció, des de les mines de la República Democràtica del Congo fins als països on hi ha les foneries i es fabriquen els aparells.
Sense saltar-se les regulacions existents ni tancar els ulls davant de les violacions dels drets humans, les agressions comeses contra les dones i el patiment d'un poble sencer, en un país extremadament ric, però on l'esperança de vida és inferior als 50 anys.
La tecnologia al servei de les persones i no les persones al servei de la tecnologia: justícia i dignitat per a tothom, sense excepcions.
Lliga dels Drets dels Pobles | Xarxa d'Entitats per la RD del Congo
Convocatòria per a l'any 2020 per a la concessió de subvencions destinades a l'enfortiment de les capacitats del teixit associatiu de les comarques de Lleida, Girona, Tarragona i les de Barcelona, llevat de Barcelona ciutat i dels municipis pertanyents a la seva àrea metropolitana, amb compromís amb els objectius de desenvolupament sostenible, la igualtat de gènere i els drets humans.
Resolució relativa al procediment de selecció d'entitats col·laboradores per a la convocatòria de subvencions 2020 destinades a l'enfortiment de les capacitats del teixit associatiu de les comarques de Lleida, Girona, Tarragona i les de Barcelona, llevat de Barcelona ciutat i dels municipis pertanyents a la seva àrea metropolitana, amb compromís amb els objectius de desenvolupament sostenible, la igualtat de gènere i els drets humans.
RESOLUCIÓ EXI/1825/2020, de 22 de juliol, per la qual s'aproven les bases reguladores de subvencions destinades a l'enfortiment de les capacitats del teixit associatiu de les comarques de Lleida, Girona, Tarragona i les de Barcelona, llevat de Barcelona ciutat i dels municipis pertanyents a la seva àrea metropolitana, amb compromís amb els objectius de desenvolupament sostenible, la igualtat de gènere i els drets humans.
Fins al 5 d'octubre s'hi poden inscriure les entitats de l'economia social i solidària.
Els projectes seleccionats es presentaran a la Fira d'Economia Solidària de Catalunya.
El Fòrum Social Mundial de les Economies Transformadores (FSMET) encara la recta final amb un acte central sota el lema "Acceptem el Repte".
La primera part del Fòrum, que va tenir lloc el passat mes de juny, va comptar amb 376 organitzacions de tot el món que es van trobar per avançar cap a una economia més justa i sostenible.
La crisi del coronavirus va obligar a adaptar aquesta primera trobada al format virtual, fet que va permetre l'accés a més de 1.700 participants en les diferents ponències i grups de debat.
El fòrum reuneix sectors diversos de les economies transformadores com l'economia social i solidària, moviments vinculats a l'agroecologia i les economies feministes, entre d'altres.
El FSMET és una iniciativa de la Xarxa d'Economia Solidària (XES), la Xarxa Intercontinental de Promoció de l'Economia Social i Solidària (RIPESS) i la Xarxa de Xarxes d'Economia Alternativa i Solidària (REAS), i compta amb el finançament de l'Agència Catalana de Cooperació al Desenvolupament.
A més de donar-hi suport econòmic, l'ACCD hi ha participat de forma activa a través del grup de treball de polítiques públiques, juntament amb la Diputació de Barcelona i l'Ajuntament de Barcelona.
Fins al 5 d'octubre es poden inscriure totes aquelles iniciatives que donin resposta als grans reptes globals des de pràctiques concretes i localitzades.
Les 15 candidatures que rebin més suport de la ciutadania i les millors puntuacions del comitè de selecció podran participar en un intercanvi entre iniciatives del nord i del sud de coneixement i ajuda mútua.
El termini de votació i recollida d'aportacions comença l'1 d'octubre i s'allargarà fins al dia 21.
Les propostes seleccionades es presentaran al públic del 26 d'octubre al 22 de novembre, en el marc de la Fira d'Economia Solidària de Catalunya i s'agruparan en quatre categories: reptes sociopolítics, econòmics, ambientals, tecnocientífics i del coneixement.
Després, les propostes finalistes s'incorporaran a un llibre digital interactiu sobre les economies transformadores i tindran accés a una ronda de finançament amb actors de les finances ètiques de l'àmbit global.
El Govern de Catalunya, a través de l'Agència Catalana de Cooperació al Desenvolupament, ha consolidat un eix de treball que aposta pel foment de les economies transformadores amb l'objectiu de contribuir a la justícia social, especialment els drets laborals i ambientals dels països productors, i promoure iniciatives socioeconòmiques que prioritzin les persones i la sostenibilitat mediambiental.
L'ACCD segueix una estratègia holística per assolir els objectius de foment de les economies transformadores, d'acord amb els principis següents:
La pandèmia de la COVID-19 posa de manifest la necessitat d'apostar per un model de producció i consum que posi les persones i les cures en el centre.
Que no respongui només als imperatius econòmics, sinó també a factors socials i mediambientals.
Les cooperatives estan esdevenint estructures de suport social, que sostenen la situació d'emergència en les comunitats del sud global.
La pandèmia ha obligat a aturar temporalment la majoria d'actuacions de cooperació i educació per al desenvolupament, però en alguns casos s'han pogut adaptar al nou context.
Per exemple, el Fons de Dones del Senegal dóna suport a iniciatives productives de l'economia social i solidària, que han demostrat la seva resiliència amb una ràpida adaptació al nou context.
El 2020, l'ACCD ha renovat el suport a LaCoordi, una plataforma formada per entitats catalanes del tercer sector i de l'economia social i solidària, que promou la justícia social, el comerç just i el finançament ètic i solidari.
El projecte s'anomena " Apuntalant el moviment d'economia social i solidària a Catalunya des d'una perspectiva local-global ", i té per objectiu contribuir a reduir les desigualtats i enfortir el respecte global pels drets humans a través de les economies transformadores amb perspectiva nord/sud.
La iniciativa neix amb la vocació d'articular del moviment comerç just i les finances ètiques a Catalunya, per tal de denunciar les injustícies i les vulneracions dels drets humans en les cadenes de subministrament i les relacions comercials nord-sud, i ressaltar el rol de les alternatives econòmiques com mecanismes de canvi social i econòmic.
Els drets humans i els Objectius de Desenvolupament Sostenible (ODS) continuen plenament vigents davant l'emergència de la COVID-19.
Lluny de posar-los en quarentena, han de ser la brúixola per superar la crisi actual, millorar la resiliència humana i beneficiar el planeta.
Si us vau perdre el seminari o teniu ganes de reviure alguna de les sessions, podeu consultar els enregistraments sencers als enllaços a continuació:
També podeu descarregar totes les presentacions utilitzades durant el seminari.
Agència Catalana de Cooperació al Desenvolupament i NOVACT